Εγνατία Οδός

Η ****Εγνατία Οδός**** (Α2 Ε90) είναι ο μεγαλύτερος αυτοκινητόδρομος των Βαλκανίων με 670 χιλιόμετρα μήκος. Διαθέτει 2 λωρίδες και μία Λ.Ε.Α. ανά κατεύθυνση και νησίδα και στο τμήμα Κλειδί-Λαγκαδάς έχει 3. Το όριο ταχύτητας είναι 130 χιλιόμετρα την ώρα. Διασχίζει ολόκληρη τη Βόρεια Ελλάδα, από τα δυτικά στα ανατολικά: ξεκινάει από την Ηγουμενίτσα στην Ήπειρο, διέρχεται από πολλές σημαντικές πόλεις της Μακεδονίας, με κυριότερη την Θεσσαλονίκη, δεύτερη μεγαλύτερη πόλη της Ελλάδας, συνεχίζει ανατολικά στην Θράκη, περνώντας από την Αλεξανδρούπολη, και καταλήγει στα Ελληνοτουρκικά σύνορα στους Κήπους. Το όνομά της προέρχεται από την Αρχαία Εγνατία Οδό, που διέσχιζε την ίδια σχεδόν περιοχή. Η Εγνατία είναι μέρος της Ευρωπαϊκής Οδού 90.

    Τροφοδοτείται από τέσσερα λιμάνια και έξι αεροδρόμια και περιλαμβάνει πλήθος σηράγγων, γεφυρών και ανισόπεδων κόμβων. Τη διαχείριση και συντήρηση του αυτοκινητοδρόμου έχει αναλάβει η Εγνατία Οδός Α.Ε., η οποία κατασκευάζει παράλληλα και πέντε κάθετους οδικούς άξονες που συνδέουν την Εγνατία με τα βόρεια σύνορα της χώρας.

Η κατασκευή της Εγνατίας ξεκίνησε το 1994 και ολοκληρώθηκε ως προς το κυριότερο μέρος της τον Ιανουάριο του 2009, ενώ τον Μάιο του 2014 ολοκληρώθηκε και τυπικά στο σύνολο της, με την παράδοση στην κυκλοφορία της Γέφυρας Περιστερίου στην περιοχή του Μετσόβου. Η σύγχρονη Εγνατία Οδός κατασκευάστηκε κοντά στην Εθνική Οδό 2.

## Ταυτότητα του έργου

Όλο το έργο της **Εγνατίας Οδού** κοστολογείται κοντά στα 6 δισεκατομμύρια ευρώ. Μόνο οι σήρραγγες κοστολογούνται κοντά στα 1,8 δισεκατομμύρια ευρώ. Συγκεκριμένα το έργο περιλαμβάνει:

* 63 κόμβοι σύνδεσης με οδικό δίκτυο.
* 177 μεγάλες γέφυρες, συνολικού μήκους 40 χλμ. .
* 350 άνω και κάτω διαβάσεις εισόδου - εξόδου.
* 73 σήραγγες μέγιστου μήκους 4,8 χλμ. και συνολικού μήκους 50 χλμ..
* 43 περάσματα ποταμών.
* 11 διασταυρώσεις με σιδηροδρομικές γραμμές.

Η περιοχή επιρροής και εξυπηρέτησης συγκεντρώνει:

* Το 36% του συνολικού πληθυσμού της χώρας.
* Το 33% του συνολικού ακαθάριστου εθνικού προϊόντος.
* Στον πρωτογενή τομέα, το 54% της συνολικής γεωργικής γης της χώρας και το 65% της αρδευόμενης έκτασης. Στο δευτερογενή τομέα, το 41% της συνολικής απασχόλησης στη βιομηχανία-βιοτεχνία της χώρας.
* Το 51% της εξορυκτικής δραστηριότητας της χώρας.

### Γέφυρες

Η Εγνατία Οδός διαθέτει 42 χιλιόμετρα γεφυρών, οι οποίες αποτελούν το 6% του συνολικού μήκους του άξονα, καθώς περίπου και το 12% της συνολικής δαπάνης. Αυτό οφείλεται κυρίως στην ποικιλία του εδαφικού ανάγλυφου, σε συνδυασμό και με περιβαλλοντικούς όρους. Πρόκειται για δίδυμες γέφυρες, με ανεξάρτητους φορείς ανά κλάδο κυκλοφορίας, σύμφωνα με την πρακτική των γερμανικών αυτοκινητοδρόμων. Για την κατασκευή των γεφυρών, έχουν εφαρμοστεί, όλες σχεδόν οι σύγχρονες μέθοδοι κατασκευής.

### Σήραγγες

Η Εγνατία Οδός είναι ένας από τους άξονες με τις περισσότερες σήραγγες στην Ευρώπη. Διαθέτει 73 δίδυμες σήραγγες συνολικού μήκους 50 χιλιομέτρων γεγονός που σημαίνει ότι αποτελούν 7% του μήκους του οδικού άξονα, ενώ το κόστος κατασκευής τους είναι περίπου το 30% της συνολικής δαπάνης κατασκευής της Οδού. Οι σήραγγες είναι σχεδιασμένες με προδιαγραφές 21ου αιώνα. Καθοριστικό στοιχείο του σχεδιασμού τους αποτελεί η πρόβλεψη εγκάρσιων διαδρόμων διαφυγής μεταξύ των κλάδων της σήραγγας για την περίπτωση πυρκαγιάς. Επίσης, ιδιαίτερο βάρος δίδεται στην εγκατάσταση υψηλών προδιαγραφών συστήματος παρακολούθησης και ελέγχου γενικώς της ασφαλούς λειτουργίας των σηράγγων. Το κόστος των σηράγγων κυμαίνεται από 8.000 ευρώ ανά μέτρο μήκους έως 30.000 ευρώ ανά μέτρο μήκους. Οι σημαντικότερες κατασκευασμένες σήραγγες:

* Σήραγγα Δρίσκου *(4.600 μ.) (Η δεύτερη μεγαλύτερη σήραγγα στην Ελλάδα)*
* Σήραγγα Μετσόβου *(3.500 μ.)*.
* Σήραγγα Δωδώνης *(3.360 μ.)*
* Σήραγγα Παγγαίου *(2.400 μ.)*
* Σήραγγα Kαστανιάς *(2.225 μ.)*
* Σήραγγα Ανήλιου *(2.100 μ.)*